钦定古今图书集成/明伦汇编/官常典/第617卷 > 赵鹤
## 钦定古今图书集成/明伦汇编/官常典/第617卷 > 赵鹤

按《扬州府志》：“鹤字叔鸣，江都人。弘治丙辰进士，授户
部主事，为尚书佀锺所知。壬戌，天下大祲，鹤代草上
《宽恤事宜》。诏文武大臣会议，蠲诸不急，著为例。升本
部郎中，督永平、山海、蓟州粮草，兼视屯田，条上边场
急务十六事。又以征收豆草积久腐败，军无实惠，奏
请折价贮库，临时和籴，以给军需。其古北口等仓，储”
不足以供游兵。请更番操练，有警调发。自是边储赖
焉。正德初，升建昌知府。益府军校有恣横虐民者，捕
置之法，所治肃然。阉瑾以规赂不得，搜蓟州耗粮事，
左迁南安同知。建昌民遮道泣留。南安所属县，流贼
窃发，鹤率兵往捕。渡河及半，贼要击之，兵溃被执。鹤
呼曰：“宁杀我，勿戕百姓。”贼询知鹤姓名，惊相谓曰：“赵
东衙好官，不可害！”翼至大宅，列几筵罗拜，拥其马入
梅关。百姓迎归，讙呼载道，其得人若此。庚午，擢金华
知府。在郡疏请广折征、宽加派、备积贮诸事，人服其
敢言。历二载，进山西提学副使，值外艰，不行。服阕，补
山东。或以其约士过严，为蜚语谤之，即上疏乞致仕
归，筑精舍江浒，日夕啸咏其中。尝编《维扬郡乘》，著《具
区文集》若干卷。